สวัสดีค่ะ ช่วงนี้หนูอยู่บ้านคนเดียวบ่อยมากเพราะที่บ้านไปทำงานที่ต่างจังหวัดกันหมด โดยปกติแล้วเป็นคนชอบคิดมากค่ะ พอช่วงนี้มันอยู่คนเดียวบ่อยๆ รู้สึกว่าจิตตัวเองฟุ้งซ่านมากๆเลยค่ะ อารมณ์แปรปรวนบ่อยมาก บ่อยสุดคือร้องไห้ค่ะ เจออะไรเข้ามานิดหน่อยมักจะน้อยเนื้อต่ำใจโทษตัวเองแล้วก็ร้องไห้อยู่บ่อยๆ มันทำให้ชีวิตประจำวันเราไม่มีความสุขเลยค่ะ ทั้งเรื่องเรียนเรื่องงานเราก็ทำมันแย่ลง ทุกครั้งที่ตื่นนอนเราจะรู้สึกว่ามันว่างเปล่าตลอด หันไปทางไหนก็เหมือนอยู่คนเดียว เราเหมือนต้องเก็บทุกอย่างไว้คนเดียว ไม่สามารถจัดการความรู้สึกตัวเองได้ จนหลายๆวันมานี้อาการมันหนักขึ้นทุกวันเลยค่ะ ร้องไห้บ่อยและหยุดอารมณ์ตัวเองยากขึ้น เหม่อนานขึ้น มันเหนื่อยไปหมดเลยค่ะ
สวัสดีค่ะ การมีอารมณ์แปรปรวน ร้องไห้บ่อย ไม่มีความสุข การเรียนการงานแย่ลง อาจเป็นอาการของโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้คนที่บ้านฟังถึงอาการที่เราเป็นอยู่ เพื่อจะได้รับรู้ถึงความผิดปกติของเรา และควรไปพบจิตแพทย์เพื่อประเมินอาการซึมเศร้าที่เป็นอยู่ ซึ่งในขั้นต้น แพทย์อาจสาเหตุของโรคทางกายด้วย ว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ เพราะอาจยิ่งยากต่อการรักษา รวมถึงอาจอันตรายต่อตัวเราได้ หากอารมณ์ชั่ววูบในการคิดสั้นขึ้นมาค่ะการเป็นโรคซึมเศร้า ก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง อารมณ์ความรู้สึกผิดปกติต่างๆ ก็จะหายเป็นปกติได้ในที่สุดค่ะ เป็นกำลังใจให้ค่ะ